Aquest 2020 és un any de canvis arreu del món, i nosaltres us volem ajudar a entendre'ls. En temps de crisi, el periodisme compromès és més important que mai i el vostre suport és l'únic que pot assegurar la continuïtat de VilaWeb.Si ho vols i ho pots fer, col·labora amb VilaWeb

L’ONU ha elegit València per a coordinar un grup de treball de resposta com a ciutat intel·ligent a la Covid-19. El batlle, Joan Ribó, ha anunciat en una conferència de premsa que l’experiència servirà de guia a altres ciutats del món per a donar una resposta efectiva a la pandèmia del coronavirus 2019. Ribó ha precisat que ha estat la Unió Internacional de Telecomunicacions (UIT), l’agència de les Nacions Unides, que ha fet l’encàrrec a l’Oficina Ciutat Intel·ligent de l’Ajuntament de València.

Aquesta oficina encapçalarà un grup de treball internacional per a potenciar l’estratègia en la lluita contra la Covid-19. Es farà un seguiment de l’evolució de la malaltia a la ciutat, una anàlisi dels senyals poden ajudar a fer previsió i de l’anticipació del comportament de la ciutat per a intentar així alentir la propagació del virus.

‘Em sembla molt important aquest encàrrec’, ha dit Ribó, qui ha destacat que el projecte permetrà de ‘monitorar el progrés i alentir la propagació del virus fins a advertir senyals primerencs que salvarien innombrables vides’. Ha reivindicat que amb la creació de l’Oficina Ciutat Intel·ligent ‘València es va convertir en pionera internacional d’un model que ha estat seguit després per moltes ciutats’.

Ribó ha anunciat la creació d’una pàgina web, també disponible a l’aplicació APPValència, perquè la ciutadania pugui estar informada i rebre avisos sobre la pandèmia, a més de les mesures que s’adopten a la ciutat. De moment, ja s’hi han fet unes 40.000 consultes.